Untuk kegunaan lain, sila lihat Empayar Rom (nyahkekaburan).

Octavian, dikenali secara meluas sebagai Augustus, ialah pengasas empayar Rom
**Empayar Rom** (Tulisan Jawi: ايمڤاير روم) merupakan fasa tamadun Rom kuno yang disifatkan oleh sebuah kerajaan yang autokratik. Republik Rom yang awal telah dibinasakan dan dilemahkan oleh pertikaian antara Gaius Marius dan Sulla, diikuti oleh perang saudara Gaius Julius Caesar terhadap Pompey. Semasa semua perebutan kuasa ini, beratus-ratus senator telah bertempur, dihukum mati, dibunuh atau membunuh diri. Senat Rom dipenuhi semula dengan kawan-kawan yang setia kepada Pemerintahan Bertiga Pertama dan kemudian, oleh penyokong-penyokong Pemerintahan Bertiga Kedua. Pada akhirnya, Octavian (kemudian dikenali sebagai "Augustus") menewaskan pesaingnya, Mark Antony, dan menamatkan subversi yang beransur-ansur ini melalui penyusunan semula Republik Rom menjadi "Empayar Rom".

"Empayar Rom" boleh juga digunakan sebagai terjemahan untuk ungkapan, *Imperium Romanum*, yang mungkin merupakan ungkapan bahasa Latin yang terkenal yang mana perkataan *imperium* telah digunakan untuk bermaksud "wilayah"; "Empayar Rom" merujuk kepada bahagian dunia di bawah pemerintahan Rom. Pengembangan wilayah Rom ini yang menyeberangi sempadan negara kota Rom yang asal telah bermula sejak lama lagi sebelum negara itu menjadi sebuah empayar. Pada kemuncaknya selepas penaklukan Dacia oleh Trajan, Empayar Rom menguasai permukaan tanah sebanyak lebih kurang 5,900,000 kilometer persegi (2,300,000 batu persegi) dan oleh itu, menjadi empayar terbesar semasa Zaman Purba Klasik.

Tarikh yang tepat ketika Republik Rom menjadi Empayar Rom telah dipertikaikan, dengan tarikh-tarikh pelantikan Julius Caesar sebagai sebagai diktator seumur hidup (44 SM), perang Actium (2 September 31 SM), dan tarikh ketika Senat Rom menganugerahkan Octavian dengan gelaran *Augustus* (6 Januari 27 SM) kesemua ini dikemukakan sebagai calon. Lebih mengelirukan lagi, Octavian mengisytiharkan diri sebagai penyelamat Republik Rom dan menyembunyikan kuasanya dengan teliti di bawah bentuk-bentuk republik. Pada kelihatannya, Republik Rom masih hidup: konsul-konsul masih dipilih, tribunal marhaen masih mencipta undang-undang, dan senator-senator masih memperdebatkan di dalam Kuria Rom. Bagaimanapun, Octavian ialah orang yang menguasai kesemua ini serta membuat semua keputusan terakhir, dan jika perlu, legion-legion Romawi akan digunakan untuk menyokong beliau.

Secara tradisi, keakhiran Empayar Rom ditetapkan pada 4 September 476 ketika Empayar Rom Barat jatuh kepada penyerang-penyerang Germanik. Bagaimanapun, pandangan ini mengabaikan dan gagal untuk mengakui *Empayar Rom Timur* (dikenali secara meluas sebagai Empayar Byzantine) yang melindungi undang-undang dan budaya Rom. Didasarkan pada tradisi-tradisi undang-undang dan kebudayaan Rom, Empayar Rom amat dipengaruhi oleh budaya dan bahasa Yunani, dan telah mengembangkan sifat tersendiri yang dapat dikekalkan, malahan berkembang maju, selama seribu tahun lagi. Pada akhirnya, Empayar Rom ditakluk oleh Empayar Turki Uthmaniyyah pada 29 Mei 1453.

Dari masa Augustus sehingga Kejatuhan Empayar Barat, Rom mendominasi Eurasia Barat, dan terdiri daripada melebihi separuh bilangan penduduknya. Pengaruh-pengaruh budaya, undang-undang, bahasa, agama, kerajaan, tentera, dan seni bina Rom terhadap tamadun Barat masih dapat dikesan pada hari ini.

Masyarakat Rom
--------------

Masyarakat Rom terbahagi mengikut sistem kasta. Kelas yang terendah ialah hamba abdi. Mereka tidak diberi hak langsung dan dimiliki oleh orang lain. Selepas itu ialah kelas *plebeian*. Kumpulan ini ialah orang bebas tetapi mempunyai sedikit pengaruh dalam pentadbiran negara. Kelas kedua tertinggi ialah *equestrian* (kadangkala dipanggil kesatria). Nama mereka bermaksud penunggang kuda dan setiap *equestrian* diberi kuda dan boleh menyertai pasukan berkuda untuk bertempur bagi Empayar Rom. Mereka yang ingin menjadi golongan ini haruslah kaya dan berharta. Kelas tertinggi sekali ialah *patricians* atau golongan bangsawan. Golongan ini ialah golongan paling berkuasa di Rom dan berhak menjadi ahli Senat Rom.

Rujukan
-------

Nota kaki

1. ↑  Memandangkan konsep klasik dan moden negeri ini tidak sama, kemungkinan lain termasuklah *Res publica Romana*, *Imperium Romanorum* dan *Romania*. (Lihat Wolff, R.L. "Romania: The Latin Empire of Constantinople". In: *Speculum*, 23 (1948), m/s. 1–34 (m/s. 2–3).)

Petikan

1. ↑  Constantine I (306 - 337 AD) by Hans A. Pohlsander. De Imperatoribus Romanis. Ditulis 2004-1-8. Dicapai 2007-3-20.
2. 1 2 3 4 5 6  Taagepera, Rein (1979). "Size and Duration of Empires: Growth-Decline Curves, 600 B.C. to 600 A.D." *Social Science History*. **3** (3/4): 125. doi:10.2307/1170959.
3. ↑  John D. Durand, *Historical Estimates of World Population: An Evaluation*, 1977, pp. 253–296.
4. ↑  John D. Durand, *Historical Estimates of World Population: An Evaluation*, 1977, pp. 253–296.
5. ↑  "Roman Empire -- Britannica Online Encyclopedia". www.britannica.com. Dicapai pada 2008-07-09.

Pautan luar
-----------

|  |  |
| --- | --- |
|  | Wikimedia Commons mempunyai media berkaitan ***Roman Empire*** |

* Petak saling tindak Empayar Rom daripada resourcesforhistory.com
* *Tabula Peutingeriana*, satu salinan peta Rom dari Zaman Pertengahan untuk Empayar Rom
* Rom – Pautan Sejarah Rom
* www.roman-empire.net – tapak web mengenai Empayar Rom
* Grout, James, *Ensikopedia Romana*
* J. O'Donnell, tapak web Dunia-dunia Zaman Purba Akhiran: pautan, bibliografi: Augustine, Boethius, Cassiodorus dll.
* Galeri potret Maharaja-maharaja Rom
* Empayar Rom pada Abad Pertama daripada PBS: sumber-sumber mengenai Maharaja, pemuisi, serta ahli falsafah Rom, kehidupan pada abad pertama, dan permainan "Maharaja Rom"
* Pemerintah-pemerintah Rom kuno – senarai pemerintah di dunia Rom dari 753 SM - 476
* Gambar-gambar rumah bandar Durnovaria
* Prätorianer - Die Geschichte des römischen Reiches Diarkibkan 2006-06-29 di Wayback Machine – tapak web Jerman mengenai sejarah Empayar Rom
* Perpustakaan Undang-undang Rom oleh Profesor Yves Lassard dan Alexandr Koptev